送故人
作者：饒節
朝代：宋

paragraphs: 秋風夜作萬馬聲，草木自有離別情。
君行胡不卜春夏，况我抱病方竛竮。
我生不祥憂患并，行李四方影隨形。
少年之氣追琢盡，胸中獨抱渭與涇。
世人紛紛水火爭，我欲從之憊不能。
騎馬時尋故人舍，掀髯抵掌意自傾。
圖書萬卷相將迎，座無凡兒眼更明。
惟酒無量與興會，我醉未去君經營。
不用賜金爲解酲，一月何必一日醒。
此中萬事氣自寧，勿語世人人不聽。
君今胡爲忽戒行，使我此計墮杳冥。
君行瀟湘絕洞庭，沙頭水落鼉夜鳴。
想君抱恨寐輒驚，起弔湘纍涕泪橫。
顧我胡爲世網嬰，前行霜露後榛荆。
誰爲傳之鳳凰翎，與君方駕尋此盟。